Գեորգի Արզումանյան

Գեորգի Սերգեյի Արզումանյան (), հայ շախմատիստ, գրոսմայստեր (2009):

Կենսագրություն 
Գեորգի Արզումանյանը ծնվել է 1980 թվականին, Թբիլիսիում։ 1992 թվականին մասնակցել է Գերմանիայում կայացած մինչև 12 տարեկանների աշխարհի առաջնությանը։ 1993 թվականին Իրինա Լիմարի հրավերով մոր հետ տեղափոխվել է Ուկրաինայի Դնեպրոպետրովսկ քաղաք։ Պարապելով սկզբում նրա, այնուհետև Ա. Մորոզի ղեկավարությամբ` Գեորգին զարգացրեց իր շախմատային ընդունակությունները և 1995 թվականին դարձավ իր տարիքային խմբի տեղի շախմատիստների առաջատարը։ Մշտապես ելույթ ունենալով և կատարելագործվելով տարբեր ուժեղ մրցաշարերում՝ մի քանի տարի անց նա դարձավ մարզի տղամարդկանց հավաքականի անդամ։

1995 թվականի մարզի առաջնության կիսաեզրափակչում Գեորգին զբաղեցրեց 1-ին տեղը, իսկ Դնեպրոպետրովսկի նույն տարվա առաջնությունում՝ 4-րդ տեղը։ 1997 թ. օգոստոսին Պավլոգրադում կայացած միջազգային մրցաշարում նա դարձավ հաղթող՝ լրացնելով միջազգային վարպետի առաջին նորմը։ 1998 թ. սեպտեմբերին Melitopol Autumn-98 (Մելիտոպոլ) մրցաշարում բաժանելով 2-4-րդ տեղերը՝ նա ևս մեկ անգամ լրացրեց այդ նորմը։

Ուկրաինայի սպորտի վարպետի կոչման համար անհրաժեշտ միավորները Գեորգին վաստակեց 1998 թվականի Դնեպրոպետրովսկի մարզի առաջնությունում։ 1999 թ. տարածաշրջանային խաղերում (Դնեպրոպետրովսկ) կիսել է 2-3-րդ տեղերը։ Դնեպրոպետրովսկի մարզի թիմի կազմում նույն թվականին դարձել է Համաուկրաինական 2-րդ մարզական ամառային խաղերի 3-րդ մրցանակակիր։ Դնեպրոպետրովսկի մարզի առաջնության բրոնզե մեդալակիր (2000)։

1999 թվականին ուսման է տեղափոխվել Խարկով, որտեղ ավարտել է Յարոսլավ Իմաստունի անվան ազգային իրավաբանական ակադեմիան։ Եղել է այդ բուհի շախմատային թիմի անդամ։

Գրոսմայստերի երրորդ նորմը լրացրել է 2007 թվականի նոյեմբերին, սակայն կոչմանը պաշտոնապես արժանացել է 2009 թվականին, երբ անհատական վարկանիշը հասցրել է պահանջվող մակարդակին։

Ռուսաստանի 4-րդ գավաթի 1-ին փուլի հաղթող է (Տուլա, 2002), «Թեմիս-2005» մրցաշարի (Խարկով, 2005) հաղթող, բազմաթիվ միջազգային մրցաշարերի մրցանակակիր և մասնակից։ Ուկրաինայի ակումբային առաջնության եռակի հաղթող։ Ներկայումս՝ Ուկրաինայի շախմատի ֆեդերացիայի գործադիր կոմիտեի անդամ, Կիևի շախմատի ֆեդերացիայի նախագահության անդամ։

Թեև երկար տարիներ բնակվում է Ուկրաինայում, սակայն շարունակում է ներկայացնել Հայաստանի շախմատի ֆեդերացիան։

Վարկանիշի փոփոխության գրաֆիկ

Ծանոթագրություններ

Աղբյուրներ 
 Գեորգի Արզումանյանի կենսագրությունը Դնեպրոպետրովսկի շախմատի ֆեդերացիայի կայքում

Արտաքին հղումներ 
 Գեորգի Արզումանյանի անձնական քարտը ՖԻԴԵ-ի կայքում 
 Գեորգի Արզումանյանի պարտիաները 
 Գեորգի Արզումանյանի անձնական քարտը 365chess.com կայքում

Հայ շախմատիստներ
Հայ գրոսմայստերներ